DEĊIŻJONI TAL-KUMMISSJONI
tal-5 ta’ Awwissu 2009
li temenda d-Deċiżjoni 2003/467/KE fir-rigward tad-dikjarazzjoni li ċerti Stati Membri u reġjuni minnhom huma uffiċjalment ħielsa mill-bruċellożi bovina
(notifikata bid-dokument numru C(2009) 6086)
(Test b’relevanza għaż-ŻEE)
(2009/600/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffetwaw il-kummerċ ta' annimali bovini u suwini ġewwa l-Komunità (1), u b'mod partikolari l-Anness A(II)(7) tagħha,
Billi:
(1)
Id-Direttiva 64/432/KEE tipprovdi li Stat Membru jew parti minn Stat Membru jista' jiġi ddikjarat bħala uffiċjalment ħieles mill-bruċellożi bovina fir-rigward ta' merħliet bovini, suġġett għall-konformità ma’ ċerti kondizzjonijiet stabbiliti f’dik id-Direttiva.
(2)
Il-listi tal-Istati Membri u reġjuni minnhom iddikjarati ħielsa mill-bruċellożi bovina huma stipulati fid-Deċiżjoni tal-Kummissjoni 2003/467/KE tat-23 ta' Ġunju 2003 li tistabbilixxi l-kwalifika ta’ uffiċjalment ħielsa mit-tuberkolożi, bruċellożi u lewkożi bovina enzootika ta’ xi Stati Membri u reġjuni fl-Istati Membri rigward annimali bovini (2).
(3)
L-Irlanda u l-Polonja ressqu quddiem il-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tat-territorju sħiħ tagħhom biex dawn l-Istati Membri jistgħu jkunu kkunsidrati bħala Stati Membri uffiċjalment ħielsa mill-bruċellożi bovina.
(4)
Wara l-valutazzjoni tad-dokumentazzjoni li tressqet mill-Irlanda u mill-Polonja, it-territorju sħiħ ta' dawn l-Istati Membri għandu jiġi rikonoxxut bħala uffiċjalment ħieles mill-bruċellożi bovina.
(5)
Il-Portugall ressaq quddiem il-Kummissjoni dokumentazzjoni li turi konformità mal-kundizzjonijiet xierqa stipulati fid-Direttiva 64/432/KEE rigward il-gżejjer ta' Faial u Santa Maria fir-reġjun awtonomu tal-Azores sabiex dawn il-gżejjer jistgħu jitqiesu reġjuni uffiċjalment ħielsa mill-bruċellożi bovina fil-Portugall.
(6)
Barra minn dan, Spanja ressqet quddiem il-Kummissjoni dokumentazzjoni li turi konformità mal-kundizzjonijiet xierqa stipulati fid-Direttiva 64/432/KEE rigward il-provinċji ta' Santa Cruz de Tenerife u Las Palmas fi Spanja sabiex dawn il-provinċji jistgħu jitqiesu reġjuni uffiċjalment ħielsa mill-bruċellożi bovina fi Spanja.
(7)
Wara l-valutazzjoni tad-dokumentazzjoni li tressqet milll-Portugall u minn Spanja, il-gżejjer u l-provinċji kkonċernati għandhom jiġu rikonoxxuti bħala reġjuni uffiċjalment ħielsa mill-bruċellożi bovina f'dawk l-Istati Membri.
(8)
Id-Deċiżjoni 2003/467/KE għandha għalhekk tiġi emendata skont dan.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness II tad-Deċiżjoni 2003/467/KE hu emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-5 ta’ Awwissu 2009.